16 Lehono modiro wa go bolela ditaba tše dibotse woo Jesu a o thomilego lekgolong la pele la nywaga o phethwa ka tsela e kgolo le go feta. Ee, Jesu o laetše barutiwa ba gagwe gore: “Ka gona, eyang le dire batho ba ditšhaba ka moka barutiwa.” (Mat. 28:19) Ruri barutiwa ba gagwe ba ile ba dira seo, gomme re ka re, le rena re dirile seo! Dihlatse tša Jehofa tše mafolofolo tše fetago dimilione tše šupago di bolela ka Mmušo wa Modimo ka phišego dinageng tše fetago tše 230, le gona ka mehla di ithuta Beibele le batho ba dimilione. Modiro wo wa boboledi ke bohlatse bja gore re phela mehleng ya bofelo. 19 Ge Baisiraele ba be ba hlaba kwana yeo ba bego ba tla eja Pasekeng, ba be ba sa swanela go e roba marapo. (Ek. 12:46; Num. 9:11, 12) Go thwe’ng ka Jesu, e lego “Kwana ya Modimo” yeo e bego e tla ba topollo? (Joh. 1:29) O ile a kokotelwa koteng le disenyi tše pedi ka mahlakoreng a gagwe. Bajuda ba ile ba kgopela Pilato gore marapo a banna bao a robje. Se se be se tla dira gore ba hwe ka pela e le gore ditopo tša bona di se ke tša dula moo go fihlela ka Nisani 15, e lego Disabatha tše pedi. Bahlabani ba ile ba roba maoto a disenyi tše pedi, “eupša eitše ge ba etla go Jesu, ka go bona gore o be a šetše a hwile, ba se robe maoto a gagwe.” (Joh. 19:31-34) Se se ile sa swana le seo se bego se dirwa ka kwana ya Paseka, ka gona kwana yeo e be e le “moriti” wa seo se bego se tla direga ka Nisani 14, 33 C.E. (Baheb. 10:1) Go oketša moo, seo e be e le go phethagala ga mantšu ao a lego go Psalme 34:20, e lego seo se swanetšego go re dira gore re bote boporofeta le go feta.